KOMISIJOS SPRENDIMAS
2006 m. kovo 1 d.
nustatantis EMAS emblemos naudojimo išskirtiniais atvejais ant vežimo ir tretinių pakuočių taisykles pagal Europos Parlamento ir Tarybos reglamentą (EB) Nr. 761/2001
(pranešta dokumentu Nr. C(2006) 306)
(Tekstas svarbus EEE)
(2006/193/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 kovo 19 d. Europos Parlamento ir Tarybos reglamentą (EB) Nr. 761/2001 dėl organizacijų savanoriško dalyvavimo Bendrijos aplinkosaugos vadybos ir audito sistemoje (EMAS) (1) ir ypač į jo 8 straipsnio 3 dalies antrą pastraipą,
kadangi:
(1)
EMAS emblema informuoja visuomenę ir kitas suinteresuotas šalis, kad EMAS įregistruota organizacija įdiegė aplinkos apsaugos vadybos sistemą pagal Reglamento (EB) Nr. 761/2001 reikalavimus.
(2)
EMAS emblema negali būti naudojama ant produktų ar jų pakuočių, arba pateikiant lyginamąsias nuorodas į kitus produktus, veiklą ir paslaugas. Tačiau atlikdama Reglamento (EB) Nr. 761/2001 15 straipsnio 3 dalyje nurodytą vertinimą, Komisija turi nuspręsti, kokiomis ypatingomis aplinkybėmis EMAS emblema gali būti naudojama.
(3)
Kai kurios EMAS įregistruotos organizacijos pareiškė norą naudoti EMAS emblemą ant vežimo arba tretinių pakuočių, nes tai veiksmingas būdas suinteresuotoms šalims perduoti su aplinkos apsauga susijusią informaciją.
(4)
Emblemos naudojimo, atpažinimo ir interpretavimo vertinimas, kurį pagal Reglamento (EB) Nr. 761/2001 15 straipsnio 3 dalį atliko Komisija, bendradarbiaudama su valstybėmis narėmis, parodė, kad vežimo ir tretinės pakuotės, kaip apibrėžta 1994 m. gruodžio 20 d. Europos Parlamento ir Tarybos direktyvoje 94/62/EB dėl pakuočių ir pakuočių atliekų (2), yra ypatinga aplinkybė, kaip nurodyta Reglamento (EB) Nr. 761/2001 8 straipsnio 3 dalyje, nes tokios pakuotės nėra tiesiogiai susijusios su produktais, todėl ant tokių pakuočių galima leisti naudoti EMAS emblemą.
(5)
Be to, siekiant užtikrinti, kad emblema nebūtų painiojama su aplinkosauginiu gaminių ženklinimu ir visuomenei bei kitoms suinteresuotoms šalims būtų aiškiai nurodyta, kad emblemos naudojimas yra susijęs ne su vežimo arba tretinėse pakuotėse esančiais produktais ar produktų savybėmis, o su įregistruotos organizacijos taikoma aplinkos apsaugos valdymo sistema, prie emblemos turi būti pridedama papildomos informacijos.
(6)
Šiuo sprendimu nustatytos priemonės atitinka Reglamento (EB) Nr. 761/2001 14 straipsniu įsteigto Komiteto nuomonę,
PRIĖMĖ ŠĮ SPRENDIMĄ:
1 straipsnis
EMAS įregistruotos organizacijos ant savo vežimo ar tretinių pakuočių, kaip apibrėžta Direktyvos 94/62/EB 3 straipsnio 1 dalyje, gali naudoti du EMAS emblemos variantus, pateiktus Reglamento (EB) Nr. 761/2001 IV priede.
Tokiais atvejais prie EMAS emblemos pridedamas šis tekstas: „(EMAS įregistruotos organizacijos pavadinimas) yra Bendrijos aplinkosaugos vadybos ir audito sistemoje (EMAS) įregistruota organizacija“.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 1 d.